Creatii literare - DOINA BÂRCĂ

DOINA BÂRCĂ

Doina Bârcă s-a născut în comuna Cervenia, jud. Teleorman, în 4 octombrie 1953, într-o după amiază însorită de toamnă.

Iubeşte florile, poezia, copiii, muzica și chiar a cântat la Casa de cultură din Alexandria. De asemenea, este pasionată de folclorul românesc, unic în lume. Încă din liceu a fost pasionată de poezie și desen, pe când lua parte la cenaclurile literare sub îndrumarea prof. dirig. Florentin Cațan, Liceul Nr. 1 „Alexandru I. Cuza” din Alexandria. La festivalul de muzică ușoară „Ghiocelul de aur”, în adolescenţă a primit premiul de popularitate. Activitatea profesională şi-a desfăşurat-o în domeniul financiar – contabilitate.

A publicat trei volume de poezii: „Scrinul cu sentimente”, „Poemele dorului” şi „Ferestrele bucuriei” (în prezent lucrând la al patrulea volum) şi a participat cu material la următoarele antologii: „Cu patria în suflet”, „Mama”, „Planeta iubirii”, „Zâmbetul din lacrimă”, „Tata”, „Tinerețe fără batrânețe și viată fără de moarte”, „Perlele Domnului”, „Simplitatea risipirii”, „Unde esti copilărie”, dar şi în publicaţii şi reviste: „Chronospenița de aur”, „Pro-arme”, „Dacia nemuritoare”, „Mesaj literar”, „Valahia”, „Bogdania”, „Apollon – Apollon junior”; cu poezie pentru copii „Literar ing”, „Reflector argeșean”, „Revista română de versuri și proză”, „Floare albastră”, „Destine Sud”, „Orizont cultural XXI”, „Informația

Teleormanului”, „Cafeneaua literară”, „Turism și Afaceri”.

Se ocupă cu organizare de serbări pentru copii, este reprezentanta Fundației Literar-Istorică „STOIKA”, unde deţine funcţia de secretar literar şi consilier editorial la publicația ,,Independența română–Independenţa prin cultură”.

Este membru fondator şi colaborator al revistei „Cronica timpului”. De-a lungul anilor a primit varii distincţii, printre care şi diploma primită de la centrul de plasament „Cireșarii” din București în semn de apreciere pentru promovarea culturii.

ARICIUL VASILICĂ

Ariciul Vasilică

E emoționat,

Că merge în pețit,

Și mândru s-a gătit.

Și-a pieptănat toți țepii,

Un papion și-a pus,

În brațe poartă tandru,

Flori mici de corcoduș.

Iar drept cadou el duce,

Un măr și-o corcodușă,

Ce le-a înfipt în țepi,

Când a ieșit pe ușă.

SARUTĂ-MĂ BUNICO…

Sărută-mă bunico,

Uite ce ți-am adus…

Toți macii din câmpie,

În obrăjori i-am pus.

Numai așa puteam,

Să ți-i aduc pe toți,

Eu te iubesc bunico

cât mia de nepoți!

M-a-mbrațișat bunica,

Cuvinte nu-și găsea…

Și în îmbrățișarea ei,

Lumea era a mea!

COCOȘUL CUCURIGU

Cucurigu-cucurigu,

În fiecare dimineață,

Cântă cocoșul nostru,

De e ploaie, de e ceață.

Bine, bine, foarte bine…

O cânta el frumos,

Numai că eu vreau bunico,

Să mai dorm, sunt somnoros.

Vezi, cocoșul mă trezește,

Cu cântecul lui,

Dar să cânte mai încet,

Eu te rog să-i spui!

GĂRGĂRIȚA

E tare supărată

Micuţa gărgăriţă,

Că şi-a pătat în zbor,

Rochiţa-n bulinuţe.

Prietena furnică,

Îi spuse serioasă:

– ce îţi veni drăguţo

Să zbori pe zi ploioasă!

– hai nu fi bosumflată,

c-am să te-ajut s-o cureţi

să zbori pe zi ploioasă,

să nu te mai încumeţi!

BUNICUȚA

Bunicuţa mea iubită

Mă răsfaţă tare.

Are multă miere-n glas

Şi ochi de cicoare

Mă-nvăţat să râd, să cânt,

Chiar să număr pân-la zece

Şi când o îmbrăţisez

Supărarea-i trece.

CÂNTECUL MARIEI

Numele meu e Maria,

Și-mi iubesc portul și glia.

Maria-i un nume sfânt,

Și-am venit ca să vă cânt.

Și vă cânt cu bucurie,

Că sunt mândră de-a mea ie,

Și de tine Românie,

Sfântă și bogată glie.

MĂRUL

Mărul nostru din grădină

E vecin cu o sulfină,

Galbenă cu flori de aur

Şi e casă pentru’n graur

Care are-un pui pufos

Ce stă pe-o creangă voios

Şi zboară ca o nălucă

Musculiţe să-i aducă.

GÂNDĂCELUL

Gândăcelul dat cu tuș,

S-a-ntâlnit cu-n cărăbuș

Și îi spune el sfătos,

Că e cel mai arătos.

A primit în dar un frac,

De la tatăl lui Gândac,

Și-uite acuma se fălește,

Că-i frumos și are zestre!

Cărăbușul nu se lasă,

Și-i arată cu mândrie

Că și lui pe aripioare

Mama i-a cusut o floare,

cu fire toarse de soare

petale de lăcrămioare

Și codița din mătase.

De toată lumea îl place.

Contents